Bejaarde egpaar op plaas oorvalArgieffoto Kapt. Ursula Roelofse, woordvoerder van die polisie, het gesê Kotjie Conradie (83) en sy vrou, Tienie (79), is omstreeks 15:15 Saterdag deur vier gewapende verdagtes oorval toe hulle op hul plaas Uitkyk tussen Aliwal-Noord en Burgersdorp aangekom het. Die egpaar was vroeër die dag in Aliwal-Noord waar hulle glo van hul plaaswerkers afgelaai en inkopies gedoen het voor hulle terug plaas toe is. “Die egpaar is aangerand en gedwing om hul huis en die kluis oop te sluit. Die verdagtes het in die egpaar se Hilux-bakkie gevlug met ŉ onbekende bedrag kontant, vuurwapens en ŉ selfoon.” Volgens Roelofse is die polisie ontbied en die bakkie en twee vuurwapens naby die plaas teruggevind. Nadere ondersoek het daartoe gelei dat ŉ verdagte omstreeks 11:00 Sondag in Hilton, Aliwal-Noord, in hegtenis geneem is. Die 31-jarige verdagte sal Woensdag in die Burgersdorp-landdroshof verskyn. Enigiemand met inligting oor die voorval word versoek om die ondersoekbeampte, ao. Sipho Silwana, te bel by 082 319 8337 of die Burgersdorp-polisiestasie by 051 653 9400.